કલામસાહેબના જીવનને એક સમગ્રતામાં જુઓ તો આવી જ કંઈક ભવ્યતાની ઝાંખી થાય છે. જાણે હિમાલયના કોઈક શિખરનું દર્શન, કે કોઈક દિવ્ય રાગનું શ્રવણ, કે પછી એક સેવામય અને સમર્પિત જીવનનો સંગમ. તેમની ખાસ વાત એ હતી કે જ્યારે પણ તેઓ કંઈ પણ બોલતાં કે કરતા ત્યારે તેમની વાણી કે કાર્ય કેવળ મુખથી નહીં પણ હૃદયમાં પ્રગટતાં. આપણે ત્યાં ઘણી વાર વિવિધ મંત્રનો જપ થાય છે અને તેમાં એવું કહેવાય છે કે જ્યારે સાધક કોઈ મંત્રનો જપ કરે ત્યારે તે મુખમાંથી કંઠમાં અને પછી હૃદયમાં ઊતરી જાય છે. ડૉ. કલામના જીવન અને હૃદયમાં એક જ મંત્ર હતો અને તે એ કે આધુનિક વિજ્ઞાન, આયોજન અને અનેક નવી દ્રષ્ટિ દ્વારા ભારત દેશને ગરીબી, સંકુચિતતા, ક્ષુદ્ર વિચારો તથા આચરણ અને અનેકવિધ નિર્માલ્યતાઓમાંથી બહાર લાવવો. આજે પણ જાત જાતની અંધશ્રદ્ધાઓ અને વહેમોમાં ડૂબેલા આપણા સમાજને તેઓ ભારે પ્રેમ અને યુક્તિપૂર્વક તેમાંથી બહાર લાવવામાં અને નવી દિશાઓમાં દોરવામાં સફળ રહ્યા. આનું કારણ એ જ હતું કે તેઓ પોતે જ એક સાચી શ્રદ્ધાનો ભંડાર હતા !